
R A P O R T

asupra propunerii legislative pentru modificarea Legii nr. 76 din 16 ianuarie 2002 privind sistemul asigurărilor pentru şomaj şi stimularea ocupării forţei de muncă 

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu  propunerea legislativă pentru modificarea Legii nr. 76 din 16 ianuarie 2002 privind sistemul asigurărilor pentru şomaj şi stimularea ocupării forţei de muncă, trimisă cu adresa nr. 294 din 12 aprilie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1514/27.10.2005 -favorabil)

· Comisiei pentru buget, finanţe şi bănci (nr.257/10.05.2006 - negativ)

· Comisiei juridice, de disciplină şi imunităţi (nr. 31/475/27.04.2006 - negativ)

· Comisiei pentru egalitatea de şanse pentru femei şi bărbaţi (45/180/10.05.2006 – negativ)

precum şi punctul de vedere al Guvernului (nr. 129/02.02.2006- negativ).

Propunerea legislativă are ca obiect de reglementare modificarea legii nr. 76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, în sensul stabilirii cuantumului indemnizaţiei de şomaj diferenţiat după cum persoana trecută în şomaj are o vechime în muncă mai mică sau mai mare de 5 ani.

Comisia propune Plenului Camerei Deputaţilor respingerea iniţiativei legislative din următoarele considerente:

a) Acordarea indemnizaţiei de şomaj în cuantumurile propuse în iniţiativa legislativă, contravine intenţiei legiuitorului de a asigura o protecţie socială adecvată persoanelor confruntate cu riscul de şomaj şi de a le determina să îşi caute activ un loc de muncă conform pregătirii profesionale şi a opţiunilor, în vederea dobândirii statutului de persoane ocupate.

b) Stabilirea cuantumului indemnizaţiei de şomaj ca procent de 75% din media salariilor brute pe ultimele 12 luni, pentru persoanele cu un stagiu de cotizare mai mare de 5 ani realizat în sistemul asigurărilor pentru şomaj, ar avea implicaţii financiare deosebite asupra bugetului asigurărilor pentru şomaj, buget din care sunt susţinute atât măsurile de protecţie socială reglementate de Legea nr. 76/2002, cu modificările şi completările ulterioare, precum şi o serie de măsuri, de aceeaşi natură, prevăzute în actele normative cu caracter special, incidente în cazul concedierilor colective efectuate în diverse ramuri ale economiei naţionale.

c) Ordonanţa de urgenţă a Guvernului nr. 144/2005 pentru modificarea şi completarea Legii nr. 76/2002 reglementează măsuri privind îmbunătăţirea protecţiei sociale acordate şomerilor în vederea eliminării inechităţilor generate de acordarea dreptului la indemnizaţie de şomaj în acelaşi cuantum tuturor persoanelor pentru care a intervenit riscul de şomaj, în funcţie de stagiul de cotizare realizat în sistemul asigurărilor pentru şomaj şi de contribuţiile plătite la bugetul asigurărilor pentru şomaj.

2. Propunerea legislativă face parte din categoria legilor organice, conform prevederilor art. 73 alin (3). din Constituţia României, republicată.

3. La dezbaterea propunerii au participat, în conformitate cu prevederile art.55 din Regulamentul Camerei Deputaţilor, republicat, în calitate de invitaţi: dl Eugen Preda – director în cadrul Agenţiei Naţionale pentru Ocuparea Forţei de Muncă şi d-na Veronica Dobre - director în cadrul Agenţiei Naţionale pentru Ocuparea Forţei de Muncă.

4. La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 7 voturi pentru şi 4 voturi împotrivă.

5. Propunerea legislativă a fost respinsă de Senat în şedinţa din 10 aprilie 2006.

6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 16 mai 2006, Comisia propune respingerea iniţiativei legislative.

